**Obrazloženje žirija za dodelu Zlatne nagrade za prošireni medij 2021**

Žiri za dodelu Zlatne nagrade proširenih medija, u sastavu dobitnika prošlogodišnje nagrade umetnika Siniše Ilića i Bojana Đorđeva, kao i umetnica delgiranih od strane Udruženja; Maje Beganović, Sane Garić i Nede Kovinić, je doneo odluku o nagradi za 2021. godinu. Dobitnica nagrade je **Darinka Pop Mitić** za rad na zidu *Slepa mrlja solidarnosti.* Ovaj mural je izveden na gornjem izlagačkom nivou Paviljona Cvijete Zuzorić između 21 i 22 sata, na otvaranju prolećne izložbe *Nevidljivi portret,* 2021.godine.

Izvedba crteža pred publikom na zidu galerije se nastavlja na dugogodišnje bavljenje autorke muralom *Solidarnost naroda Jugoslavije sa narodima Latinske Amerike* izvedenim 1977. godine na zidu bašte Studentskog Kulturnog Centra u Beogradu od strane čileanske grupe umetnika. Izvodeći crtež inspirisan ovom značajnom temom i muralom na otvaranju izložbe *Nevidljivi portret* koja se odvija u mraku, umetnica aktivira i svoje kao i sećanje publike na prethodne radove i na originalni mural. Budući da se ni originalni (zbog zuba vremena) ni upravo izvedeni (zbog mraka) ne vide jasno, kolektivno sećanje, mentalne slike postaju pouzdan medij za ovaj mural.

U obimnoj i kvalitetnoj produkciji umetničkih radova na svim ULUS-ovim izložbama u toku

2021. želimo da pohvalimo još pet radova i predložimo da se prikažu na kolektivnoj izložbi nagrađenih radova u galeriji ULUS u martu 2022. godine. Reč je o radovima umetnika i umetnica: **Bogdana Đukanovića,** *Pravolinijski procep*, **Danice Bićanić** *Obešenjakinja*, **Ariona Asllanija** *Koma*, **Igora Zenzerovića** i **Nataše Milojević** *Studija jednog zagrljaja* i **Andreja Čikala** *Love Poetry: Golden Brown.*

U slučaju da iz tehničkih ili drugih razloga te radove nije moguće ponovo izvesti predlažemo da umetnici prikažu nove ili druge radove.